Diari Oficial de la Generalitat Valenciana


Sumari del DOGV 6753, del 13-04-2012 (2012/3583)

RESOLUCIÓ de 2 d'abril de 2012, de la Direcció General d'Ordenació i Centres Docents, per la qual es convoca la sol·licitud dels programes de compensació educativa i els programes PROA i PASE per al curs 2012-2013.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6753

Data del DOGV
:   13-04-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/3583


Data del document
:   02-04-2012

Organisme emissor
:   Conselleria d'Educació, Formació i Ocupació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 2 d'abril de 2012, de la Direcció General d'Ordenació i Centres Docents, per la qual es convoca la sol·licitud dels programes de compensació educativa i els programes PROA i PASE per al curs 2012-2013. [2012/3583]
En els últims anys, la Comunitat Valenciana ha viscut una profunda modernització i transformació social que, unida als fluxos migratoris ha conformat una població escolar heterogènia i diversa. Esta realitat planteja a l'administració educativa valenciana el repte de formar tot l'alumnat com a futurs ciutadans que optimitzen les seues capacitats.
Per a la consecució d'este objectiu és imprescindible el desenrotllament de mesures educatives específiques que atenguen a la compensació educativa i a la pràctica de la igualtat d'oportunitats per al conjunt de la població.
La Llei Orgànica 2/2006, de 3 de maig, d'Educació, establix en els capítols I i II del títol II l'atenció a l'alumnat amb necessitat específica de suport educatiu i la compensació de les desigualtats en educació, respectivament.
L'Orde de 4 de juliol de 2001, de la Conselleria de Cultura i Educació (DOGV de 17.07.2001), regula l'atenció a l'alumnat amb necessitats de compensació educativa en la Comunitat Valenciana en centres d'educació infantil (2n cicle), educació primària i educació secundària obligatòria.
La citada orde, en l'apartat segon, considera alumnat amb necessitats de compensació educativa aquell que presenta dificultats d'inserció escolar per trobar-se en situació desfavorable, derivada de circumstàncies socials, econòmiques, culturals, ètniques o personals.
L'apartat tercer d'esta orde establix com a objectiu desenrotllar les actuacions que permeten previndre i compensar les desigualtats educatives, a fi que els alumnes i les alumnes amb necessitats de compensació educativa puguen fer efectiu el principi d'igualtat en l'exercici del dret a l'educació i, superant la situació de desigualtat, puguen assolir els objectius que s'establixen per a cada etapa educativa.
El programa d'Acollida al Sistema Educatiu i aprenentatge de la llengua vehicular d'ensenyança del centre (PASE), proposa un marc per al desenrotllament d'actuacions d'acollida i integració de persones immigrants així com de reforç educatiu.
Este programa pretén que l'alumnat adquirisca les competències comunicatives bàsiques en la llengua vehicular d'ensenyança del centre, de forma intensiva perquè li permeta incorporar-se al grup ordinari que li correspon per edat en el menor temps i millors condicions possibles. Així mateix, mitjançant l'aprenentatge lingüístic a través de continguts curriculars, es pretén potenciar la competència curricular d'este alumnat.
El Ministeri d'Educació, Cultura i Esport i la Comunitat Valenciana col·laboren des de l'any 2005, per a desenrotllar els programes del Pla de Reforç, Orientació i Suport (pla PROA) en centres educatius.
El 16 de desembre de 2011 s'ha subscrit un nou conveni de col·laboració entre el Ministeri d'Educació i la Conselleria d'Educació, Formació i Ocupació de la Generalitat Valenciana per al desenrotllament dels programes de reforç, orientació i suport (PROA) i de la reducció de l'abandó primerenc de l'educació i la formació.
El pla PROA, se sosté sobre dos pilars bàsics. En primer lloc, proposa el «Programa d'Acompanyament Escolar» per a centres públics i privats concertats d'educació primària i educació secundària obligatòria, que respon a la necessitat de millorar els índexs d'èxit escolar en determinats centres que reben alumnes en situació de desavantatge socioeducatiu, a través d'una resposta educativa àmplia i estesa més enllà de l'horari lectiu. En segon lloc, el «Programa de Suport i Reforç» a centres públics d'educació secundària, té com a finalitat la millora dels resultats dels centres a través d'un conjunt d'actuacions que contribuïsquen a la millora en la quantitat i qualitat dels aprenentatges, en la relació dels alumnes amb el centre, en la participació de les famílies i en les possibilitats educatives de l'entorn del centre. Per a aconseguir este objectiu es perseguix un canvi global en el mode de funcionar del centre junt amb el suport específic a alguns col·lectius d'alumnes.
Al seu torn, les circumstàncies socials, econòmiques, culturals, ètniques o personals incidixen en el percentatge d'alumnes que progressen adequadament al llarg de l'ensenyança bàsica i fan disminuir l'èxit de l'alumnat, especialment en els últims anys de l'ensenyança bàsica. Amb la finalitat de reduir l'efecte de les dites variables sobre el rendiment final de l'alumnat, la Conselleria d'Educació, Formació i Ocupació de la Generalitat, ha dissenyat amb el Ministeri d'Educació des del curs acadèmic 2008-2009, les bases dels programes per a la millora de l'èxit escolar.
Els dits programes pretenen incrementar l'èxit acadèmic de l'alumnat que presenta condicions desfavorables de partida des d'un punt de vista social, econòmic, cultural, ètnic o personal; així com millorar les seues habilitats socials amb la finalitat d'aconseguir una major integració socioeducativa.
En conseqüència, en coordinació amb la Direcció General d'Educació i Qualitat Educativa, i en virtut de les competències que m'atribuïx l'apartat catorze i la disposició final primera de la mencionada Orde de 4 de juliol de 2001, es dicta la present resolució la finalitat de la qual és la regulació de la sol·licitud per part dels centres d'aquells programes que desenrotllen actuacions dirigides a l'alumnat amb necessitats específiques de compensació educativa, per a la presa de decisions curriculars i organitzatives adaptades al context i a les característiques de l'alumnat que atenen. Així mateix, es regula la sol·licitud dels programes PASE i PROA, vinculats a l'àmbit de la compensació educativa. Per tant, resolc:
Primer. Programes de compensació educativa en centres públics i privats concertats que escolaritzen alumnat amb necessitats de compensació educativa d'educació infantil (2n cicle), educació primària i educació secundària obligatòria
L'Orde del 4 de juliol de 2001 (DOGV de 10.07.2001), va regular l'atenció a l'alumnat amb necessitats de compensació educativa i va establir en la disposició transitòria primera un procediment extraordinari d'autorització per al curs acadèmic 2001-2002.
Una vegada finalitzat el període transitori establit, la Resolució de 14 de febrer de 2002 (DOGV de 27.02.2002), va determinar els criteris per a l'autorització dels centres docents i els programes de compensació educativa a partir del curs acadèmic 2002-2003. L'apartat tercer, punt 3, d'esta resolució, va establir les dates de sol·licitud dels mencionats programes en la fase ordinària, coincident amb el procés d'escolarització.
Transcorregut el temps, es veu la necessitat d'adequar el contingut de la Resolució de 14 de febrer de 2002, amb la finalitat d'actualitzar-ne el contingut i avançar les previsions de recursos humans i materials per a garantir un ordenat començament del curs.
1. L'objecte dels programes de compensació educativa és desenrotllar les actuacions que permeten previndre i compensar les desigualtats en educació a fi que els alumnes i les alumnes amb necessitats de compensació educativa puguen fer efectiu el principi d'igualtat en l'exercici del dret a l'educació.
2. Destinataris.
a) Segons l'Orde de 4 de juliol de 2001, de la Conselleria de Cultura i Educació (DOGV de 17.07.2001), es considera alumnat amb necessitats de compensació educativa aquell que presenta dificultats d'inserció escolar per trobar-se en situació desfavorable, derivada de circumstàncies socials, econòmiques, culturals, ètniques o personals.
b) En l'article segon, que establix els motius de les necessitats de compensació educativa, s'indica en el punt 1.g l'internament en hospitals o l'hospitalització domiciliària de llarga duració per prescripció facultativa. Este aspecte de l'Orde de 4 de juliol de 2001 ha sigut desenrotllat amb posterioritat per l'Orde de 21 de novembre de 2006, de la Conselleria de Cultura, Educació i Esport, per la qual es determinen els criteris i procediments per a l'atenció hospitalària i domiciliària de l'alumnat que requerisca compensació educativa en educació primària i educació secundària obligatòria (DOGV de 26.02.2006), per la qual cosa les sol·licituds que es realitzen amb relació a este aspecte s'hauran de tramitar necessàriament d'acord amb el que disposa esta última orde.
c) La determinació de les necessitats de compensació educativa de cada alumne o alumna serà realitzada pels servicis psicopedagògics escolars o els gabinets psicopedagògics autoritzats en els nivells d'educació infantil i primària i pels departaments d'orientació, o per qui tinga atribuïdes les seues funcions, en l'etapa d'educació secundària obligatòria, tenint en compte la informació elaborada pels corresponents servicis socials municipals i, si és necessari, els servicis socials de protecció de menors de la conselleria competent en la dita matèria. De tot l'alumnat amb necessitats de compensació educativa haurà d'existir el corresponent informe de determinació de necessitats de compensació educativa. Per a això, es proposa el model que figura en l'annex I-B. El dit informe quedarà custodiat en la secretaria del centre sol·licitant del programa.
3. Centres CAES.
a) Amb la finalitat d'adequar les dotacions de recursos existents, els centres CAES hauran d'omplir la sol·licitud que es contempla en l'annex I-A de la present resolució. Tots aquells centres catalogats com a CAES apareixeran relacionats en la resolució corresponent que autoritze els programes de compensació educativa per al curs 2012-2013.
b) La inspecció educativa revisarà en cada cas que el centre continua complint els requisits establits en l'Orde de 4 de juliol de 2001 per a la seua catalogació com a centre CAES. En cas d'incompliment, la direcció territorial podrà proposar, d'ofici o a instància de part, la revocació, segons allò que s'ha indicat en l'apartat catorze, 3.
c) Podran proposar-se com a CAES nous centres, d'ofici o amb la sol·licitud prèvia del centre, sempre que complisquen els requisits establits.
d) La previsió de necessitats de recursos humans dels centres catalogats com a CAES es tramitarà a través del que disposa la present resolució, tal com s'especifica en el punt 5 (procediment de sol·licitud).
4. Modalitats.
a) Respecte a la concreció dels programes o les mesures de compensació educativa propostes pels centres, cal ajustar-se al que disposen els apartats onze i dotze de l'Orde de 4 de juliol de 2001.
b) Els centres que desitgen participar en la convocatòria a través d'un projecte conjunt han de ser centres de la mateixa etapa educativa, de la mateixa localitat i del mateix règim (públic o privat concertat). El centre que es determine com a centre coordinador del projecte rebrà, si és el cas, el total de l'assignació econòmica destinada al projecte conjunt, i han d'anar al seu nom totes les factures justificatives dels gastos derivats del mateix.
c) Únicament és admissible un programa de compensació educativa per centre, excepte en aquells centres que tinguen les dos etapes obligatòries, i en este cas es podrà optar per tindre un únic programa o dos, u per cada etapa.
5. Procediment de sol·licitud.
a) El procediment de sol·licitud de centres per a desenrotllar programes de compensació educativa serà el que establix l'apartat catorze de l'Orde de 4 de juliol de 2001.
b) Els centres han d'emplenar la sol·licitud que figura en l'annex I-A, adjuntant el llistat d'alumnes amb necessitats de compensació educativa generat pel programa de gestió de centres de primària o secundària. L'alumnat inclòs en el llistat no podrà reflectir alumnes amb necessitat específica de suport educatiu per als que s'hagen sol·licitat recursos personals complementaris basant-se en les instruccions de 25 de gener de 2012, de la Direcció General d'Ordenació i Centres Docents, per les quals s'adapta el procediment de sol·licitud de recursos personals complementaris d'educació especial, per als centres públics d'educació infantil (2n Cicle), educació primària i educació secundària obligatòria per al curs 2012-2013. El dit llistat haurà d'anar firmat pel director/a del centre. L'annex I-B tal com s'especifica en el punt 2 apartat c), quedarà custodiat en la secretaria del centre i no haurà de presentar-se amb la sol·licitud.
c) El centre presentarà junt amb la sol·licitud, una còpia impresa del projecte a desenrotllar i una còpia en suport informàtic del mateix.
d) En el cas dels centres docents que participen en la convocatòria a través d'un projecte conjunt, el centre coordinador serà el que emplene el model de sol·licitud de l'annex I-A. La graella de l'apartat b), ha de repetir-se per a reflectir les dades de cada un dels centres que participen en el mencionat programa conjunt, adjuntant de manera individual el llistat d'alumnes amb necessitats compensació educativa, tenint en compte el mateix criteri que apareix en l'apartat b), del procediment de sol·licitud. La resta de la sol·licitud es completarà de manera coordinada entre tots els centres que formen part del projecte conjunt, i cal tramitar-les únicament a través de la sol·licitud del centre coordinador.
e) Les sol·licituds es remetran a les direccions territorials corresponents. En el cas de projectes conjunts es presentarà un únic projecte en suport informàtic i paper.
f) Els centres privats concertats hauran d'omplir l'annex I-C i remetre'l al Servici d'Ordenació Acadèmica de la Conselleria d'Educació, Formació i Ocupació.
6. Fases.
a) El termini de sol·licitud s'articula en dos fases: una ordinària i una altra extraordinària.
b) En la fase ordinària, els programes o les mesures de compensació educativa que s'arrepleguen en esta resolució podran ser sol·licitats en les corresponents direccions territorials per mitjà del procediment que s'indica en el punt 5 d'este apartat per centres públics i privats concertats que impartisquen ensenyances d'educació infantil (2n cicle), educació primària i educació secundària obligatòria, des de l'endemà a la publicació d'esta resolució i fins al 7 de maig de 2012.
c) En la fase extraordinària, els centres podran presentar les seues sol·licituds fins al 7 de setembre de 2012, en les corresponents direccions territorials, les quals, després dels informes preceptius de la Inspecció Educativa, proposaran l'autorització a la Direcció General d'Ordenació i Centres Docents, en el termini de deu dies hàbils a partir de la data d'entrada de la sol·licitud. Només podran participar els centres que ja ho havien fet en la fase ordinària, al produir-se variacions significatives de matrícula al començament del curs escolar, quant a alumnat amb necessitats de compensació educativa.
7. Programa per a la millora de l'èxit escolar.
La Direcció General d'Ordenació i Centres Docents ha treballat des del curs 2008-2009 en el disseny de programes específics partint de la realitat que presenten els centres docents de la Comunitat Valenciana autoritzats per a desenrotllar projectes d'educació compensatòria, i en col·laboració amb professionals que exercien la seua tasca docent amb l'alumnat més desfavorit.
Fruit del treball realitzat respecte d'això, sorgix el disseny d'uns programes específics destinats a incrementar l'èxit acadèmic de l'alumnat que presenta condicions desfavorables de partida des d'un punt de vista social, econòmic, cultural, ètnic o personal; millorar les seues habilitats socials amb la finalitat d'aconseguir una major integració socioeducativa. Estos programes estan a disposició de tots els centres públics i privats concertats de la Comunitat Valenciana, i van dirigits preferentment a tots aquells centres que disposen d'autorització per a impartir programes d'educació compensatòria.
Els programes específics són els següents:
a) Programa de detecció de dificultats d'aprenentatge dirigit a l'alumnat que cursa el primer cicle de l'educació primària.
b) Programa de suport específic a l'alumnat que cursa 1r i 2n d'educació primària, i presenta dificultats d'aprenentatge detectades a través del programa detallat en el punt anterior.
c) Programa de reforç per a l'alumnat que, escolaritzat en educació primària, roman un curs addicional en el mateix cicle.
d) Programa de desenrotllament de capacitats dirigit a donar suport a l'evolució i la integració d'alumnes amb més facultats en algun camp d'activitat o, en general, amb més possibilitats d'aprenentatge en educació primària.
e) Programa de reforç per a l'alumnat que, escolaritzat en ESO, roman un curs addicional en el mateix curs.
f) Programa de reforç dirigit a l'alumnat que s'incorpora a l'ESO amb àrees pendents de l'etapa anterior.
g) Programa de reforç de les capacitats bàsiques per a aquells alumnes que, de conformitat amb l'informe final d'avaluació de l'educació primària, així ho requerisquen per a seguir l'ESO amb aprofitament.
h) Programa específic de desenrotllament curricular complementari dirigit a l'alumnat d'ESO.
i) Programa de reforç de la tutoria, especialment en educació secundària.
j) Programa específic de suport a les àrees o matèries instrumentals: Matemàtiques, Castellà: llengua i literatura, Valencià: llengua i literatura.
k) Programa encaminat a la millora de les competències bàsiques en les àrees o matèries instrumentals: Matemàtiques, Castellà: llengua i literatura, Valencià: llengua i literatura.
l) Programa per a difondre materials específics de suport, en les llengües curriculars de la Comunitat, dirigits a l'alumnat amb especial risc de fracàs escolar.
m) Programa de desenrotllament i posada en marxa de models organitzatius alternatius que donen resposta a les necessitats de l'alumnat desfavorit.
n) Programa per a l'exercici d'activitats encaminades a l'aplicació de la normativa sobre el temps de lectura, a la millora de la lectura eficaç, a la comprensió lectora, així com a l'expressió oral i escrita.
o) Programa d'actuacions en les àrees i matèries d'educació primària amb menors índexs d'èxit: modificacions organitzatives associades a agrupaments flexibles, desdoblaments de grups, presència de dos professors en l'aula.
p) Programa d'actuacions en les àrees i matèries d'educació primària amb menors índexs d'èxit: desenrotllament de les activitats encaminades a la millora de les destreses matemàtiques bàsiques.
q) Programa d'actuacions en les àrees i matèries d'educació primària amb menors índexs d'èxit: accions dirigides a la posada en pràctica de mecanismes de reforç tan prompte com es detecten les dificultats d'aprenentatge en l'educació primària.
Els centres es comprometran a dur a terme, almenys, un programa per a la millora de l'èxit escolar entre les seues propostes d'intervenció en l'àmbit de la compensació educativa, han de fer-ho constar seleccionant fins a un màxim de tres programes en la graella corresponent a l'apartat d), de l'annex I-A de la present resolució. Quant als programes per a la millora de l'èxit escolar seleccionats, el compromís de dur-los a terme s'haurà de plasmar per mitjà de la subscripció d'un contracte-programa entre el centre docent i l'administració educativa en els termes que s'indiquen en la convocatòria publicada a este efecte.
8. Valoració de les sol·licituds i proposta d'autorització de les direccions territorials.
a) Les direccions territorials hauran de valorar els centres i programes de compensació educativa sol·licitats tenint en compte els aspectes següents:
- Els informes de seguiment del curs 2011-2012 i la valoració de la Memòria Final Anual dels centres públics o document anàleg en els centres privats concertats, d'acord amb l'Orde de 4 de juliol de 2001 (apartat quinze).
- Els informes de la inspecció educativa, que podran valorar, a més, els següents aspectes acadèmics:
· Coordinació de l'equip educatiu.
· Grau de compromís del conjunt del centre.
· Tractament individualitzat o grupal dels aprenentatges en les àrees instrumentals.
· Activitats que fomenten la integració escolar.
· Incidència d'activitats de relació amb les famílies i el context sociocultural.
· Coordinació amb altres servicis de suport per a elaborar estratègies conjuntes i/o complementàries.
· Altres aspectes acadèmics que es consideren d'interés.
b) La direcció territorial corresponent, amb un informe previ de la inspecció educativa, traslladarà la proposta d'autorització de programes i mesures de compensació educativa a la Direcció General d'Ordenació i Centres Docents.
c) El programa de compensació educativa que desenrotlle cada centre públic o privat concertat haurà de ser autoritzat per la Direcció General d'Ordenació i Centres Docents, basant-se en la proposta de la direcció territorial d'Educació, Formació i Treball corresponent.
9. Reunió de valoració.
a) En la fase ordinària, una vegada presentades les propostes, amb tots els projectes avaluats, es mantindrà una reunió pública de valoració que estarà presidida pel director general d'Ordenació i Centres Docents o persona en qui delegue. Formaran part d'ella:
- El cap del Servici d'Ordenació Acadèmica.
- La coordinadora de programes d'educació secundària.
- Un representant del Servici de Centres Públics i Planificació Educativa.
- Un representant de la Subdirecció General de Personal Docent.
- Un representant de la Subdirecció General de Qualitat Educativa.
- Un representant de la Inspecció General d'Educació.
- Un representant de cada un dels sindicats que componen la Taula d'Educació.
- Un representant de les principals patronals de l'ensenyança privada.
- Un tècnic del Servici d'Ordenació Acadèmica, que actuarà com a secretari.
- Assistiran com a components els caps del Servici Territorial d'Educació i els inspectors coordinadors dels programes de compensació educativa de cada direcció territorial.
b) Esta sessió tindrà lloc, prèvia convocatòria, a partir de l'1 de juny de 2012 .
c) D'esta reunió es derivarà la proposta de resolució del director general d'Ordenació i Centres Docents per a l'autorització de centres i programes de compensació educativa, en fase ordinària.
10. Ajudes.
Tenint en compte el caràcter d'estes ajudes i que van dirigides a un col·lectiu que no exercix activitat econòmica, estes subvencions, per la mateixa naturalesa dels beneficiaris als que van destinades, no complixen amb el requisit de l'avantatge econòmic per a una empresa, i en conseqüència, queden excloses de l'aplicació del principi d'incompatibilitat amb el mercat comú, formulat en l'article 107 del Tractat, i no és, per tant, obligatòria la notificació d'estes a la Comissió Europea.
La concessió de recursos tindrà caràcter plurianual per al curs acadèmic 2012-2013 en aplicació de l'article 29.b del Text Refós de la Llei d'Hisenda Pública de la Generalitat Valenciana. Per això, la dotació econòmica es realitza en les dos fases següents:
Primera fase. Primer quadrimestre del curs 2012-2013.
Per als centres públics se sufragaran a càrrec del capítol II, aplicació pressupostària 13.56.52.135.97 del Pressupost de la Generalitat per a l'exercici 2012.
Per als centres privats concertats se sufragaran a càrrec del capítol IV, línia de subvenció T0072000 de la secció, servici i programa 45.67.38.672.02 del Pressupost de la Generalitat per al 2012.
Segona fase. Segon i tercer quadrimestre del curs 2012-2013.
Per als centres públics se sufragaran a càrrec del capítol II, programa 421.30, de l'exercici pressupostari per a 2013.
Per als centres privats concertats se sufragaran amb càrrec al capítol IV, línia de subvenció T0072000 del programa 421.30, de l'exercici pressupostari per al 2013.
El finançament d'esta segona fase quedarà condicionada a l'existència de crèdit adequat i suficient per a atendre-la en la Llei de Pressupostos de la Generalitat de l'any 2013.
11. Justificació de gastos.
a) Els centres privats concertats presentaran amb anterioritat al 31 d'octubre de 2012 i en tot cas, en els terminis de tancament que determine la Conselleria d'Hisenda i Administració Pública (quadrimestre setembre-desembre), i amb anterioritat a l'1 de juny de 2013 (semestre gener-juny), els annexos que es determinen en la resolució d'autorització de programes de compensació educativa per al curs 2012-2013, junt amb la documentació original o fotocòpia compulsada.
b) Els centres de règim públic no necessitaran aportar justificació addicional de gastos per al pagament de la dotació econòmica que es concedisca en la corresponent resolució d'autorització de programes de compensació educativa per al curs 2012-2013; la mateixa es realitzarà pel procediment ordinari de justificació de gastos.
c) En el cas dels projectes conjunts, el centre coordinador serà el responsable de justificar els gastos i, per tant, aniran al seu nom totes les factures justificatives.
12. El total de recursos autoritzats per compensació educativa en els centres de la Comunitat Valenciana, tant públics com privats concertats, serà el que es publique en la resolució corresponent a la present convocatòria per al curs 2012-2013, amb independència de les modificacions que puguen produir-se en la fase extraordinària.
Segon. Programa d'Acollida al Sistema Educatiu (PASE), per a centres docents públics i privats concertats, que impartisquen educació primària o educació secundària obligatòria
La Conselleria de Cultura, Educació i Esport va iniciar en el curs 2000-2001 un pla per a donar resposta a les necessitats educatives de l'alumnat estranger. El pla contempla mesures per a afavorir l'acollida d'este alumnat, compensar les desigualtats derivades de la situació de desavantatge associat a la seua condició d'immigrant o refugiat, potenciar actituds interculturals positives de la comunitat educativa o desenrotllar programes específics per a l'alumnat que desconeix els nostres idiomes oficials o que presenta greus desfasaments curriculars.
És necessari destacar l'esforç del professorat en la seua formació, en l'acollida i integració educativa i social d'este alumnat i en l'exercici de la labor docent per a aconseguir la seua adequada escolarització.
Per este motiu, convé prorrogar l'autorització d'este programa específic en centres que escolaritzen alumnat estranger amb greus carències lingüístiques, a fi de facilitar la seua integració en el nivell educatiu corresponent.
1. Descripció del programa.
a) El programa PASE és una mesura de suport temporal que desenrotlla el centre per a l'acollida i integració de l'alumnat estranger de nova incorporació al sistema educatiu en la Comunitat Valenciana, amb la finalitat de facilitar-li la superació dels problemes inicials que dificulten la seua ràpida integració escolar.
b) El programa PASE s'aplicarà quan este alumnat no trobe resposta en les altres mesures d'atenció a la diversitat o de compensació educativa que desenrotlla el centre.
c) Esta mesura específica de suport educatiu s'incorporarà als documents de planificació del centre, junt amb les altres mesures de compensació educativa i d'atenció a la diversitat.
2. Este programa es podrà desenrotllar en centres públics i privats concertats, durant el curs 2012-2013, per a l'atenció a l'alumnat estranger de nova incorporació al sistema educatiu en la Comunitat Valenciana, oferint un suport dirigit a compensar les necessitats lingüístiques d'este alumnat que desconeix la llengua base del programa educatiu a què queda adscrit.
3. Alumnat participant.
a) El programa PASE implica una metodologia que integra els aprenentatges lingüístics amb els continguts de les àrees i matèries del currículum, com a mitjà eficaç d'aprendre llengua, desenrotllar el pensament i adquirir coneixements.
b) Amb caràcter general, el programa PASE tindrà una duració per a l'alumne o l'alumna d'entre tres i sis mesos, no podent excedir un curs escolar.
c) El nombre mínim d'alumnes per grup PASE serà de 8 i respondran al perfil de desconeixement de la llengua base del programa educatiu a què queda adscrit.
d) L'alumnat que participe en el programa estarà adscrit al grup de referència que li corresponga. En cap cas tot l'alumnat del programa estarà adscrit al mateix grup. Els grups de referència coordinaran els seus horaris amb el programa PASE.
4. Estructura del programa.
a) L'alumnat cursarà l'àrea o els àmbits específics del programa i completarà el seu horari en el grup de referència, assistint a les altres àrees o matèries.
b) El dit alumnat s'anirà incorporant a la resta d'àrees o matèries de forma progressiva a mesura que vaja adquirint les competències corresponents a juí del professorat del programa.
c) El programa PASE en educació primària s'organitzarà com una àrea específica, integrant els continguts de les àrees de Castellà: llengua i literatura i Valencià: llengua i literatura, Coneixement del medi i Matemàtiques, i serà impartit de manera globalitzada per un mestre o una mestra amb destí definitiu en el centre. L'alumnat no podrà romandre en el programa més de tres hores diàries.
d) El programa PASE en educació secundària obligatòria s'organitzarà en àmbits de coneixement que permeten un aprenentatge lingüístic significatiu recolzat en continguts curriculars de diverses matèries. L'alumnat no podrà romandre en el programa més de quatre hores diàries.
e) La distribució horària dels àmbits de coneixement es realitzarà de forma equilibrada i seran impartits de manera globalitzada per un professor o una professora, amb destí definitiu en el centre, que pertanye a algun dels departaments de les matèries que els integren. Un d'ells dedicarà una hora setmanal a la tutoria específica de l'alumnat del programa.
f) L'alumnat que participa en el programa PASE completarà el seu horari amb dos hores de tutoria (una amb el seu grup de referència, i una altra en el PASE), i assistirà amb el seu grup de referència almenys a les matèries de Llengua estrangera, Educació física, Tecnologies o Tecnologia en quart curs i alguna matèria optativa.
g) El professorat que impartisca el programa actuarà de manera coordinada amb el professorat dels grups de referència del seu alumnat; així mateix, recolzarà l'adequada integració de l'alumnat en el seu grup de referència i realitzarà el seguiment d'este alumnat en el seu procés d'incorporació al mateix. Per a la realització d'estes tasques disposarà de dos hores setmanals dins del seu horari lectiu.
5. Autorització i seguiment.
a) Durant el curs 2012-2013 es podrà autoritzar el programa PASE en centres públics o privats concertats que hagen incorporat a partir de l'1 de setembre de 2011, en tercer cicle d'educació primària o en educació secundària obligatòria, almenys 8 alumnes estrangers de les característiques descrites en els punts anteriors.
b) Els centres que reunisquen els requisits per a implantar el programa PASE hauran de presentar la sol·licitud que figura en l'annex II en la corresponent direcció territorial fins al 7 de maig de 2012.
c) La dita sol·licitud tindrà en compte el programa o les mesures de compensació educativa en el cas que hagueren sigut sol·licitades pel centre, amb la finalitat de no duplicar actuacions i de portar-les a terme de forma coordinada. Així mateix, amb la finalitat d'avaluar l'èxit escolar de l'alumnat que s'incorpore al programa PASE i la seua incidència en la millora dels resultats, el centre que sol·licite este programa es comprometrà a subscriure un contracte-programa entre el centre docent i l'administració educativa en els termes que s'indiquen en la convocatòria publicada a este efecte.
d) Una vegada sol·licitat el programa o les mesures de compensació educativa del centre, la Direcció General d'Ordenació i Centres Docents autoritzarà, si és procedent, el funcionament del programa PASE, a proposta de la direcció territorial d'Educació, Formació i Treball corresponent, vist l'informe de la inspecció educativa.
e) Els centres realitzaran el seguiment i presentaran del 15 al 29 de juny de 2013, ambdós inclosos, una memòria final del programa d'acord amb l'annex que apareixerà publicat en la resolució d'esta convocatòria.
f) Els centres privats concertats hauran d'emplenar l'annex I-C i remetre'l al Servici d'Ordenació Acadèmica de la Conselleria d'Educació, Formació i Ocupació.
Tercer. Programa d'acompanyament escolar en centres públics i privats concertats d'educació primària i d'educació secundària obligatòria, i el programa de suport i reforç a centres públics d'educació secundària obligatòria
El Ministeri d'Educació, Cultura i Esport i la Comunitat Valenciana col·laboren des de l'any 2005, per a desenrotllar els programes del Pla PROA en centres educatius.
En el marc dels programes de cooperació territorial entre l'estat i les comunitats autònomes, la Conselleria d'Educació, Formació i Ocupació subscriu el 16 de desembre de 2011, un nou conveni de col·laboració amb el Ministeri d'Educació, per al desenrotllament dels programes de reforç orientació i suport (PROA) i de la reducció de l'abandó primerenc de l'educació i la formació.
El conveni té com a objectiu afrontar, des d'una perspectiva inclusiva, la situació de centres que reben un alumnat en desavantatge educatiu associat a un entorn sociocultural deficitari, amb el que els recursos ordinaris es mostren insuficients i necessiten mecanismes de compensació.
El conveni mencionat preveu la subscripció d'una addenda anual. En conseqüència, procedix establir els criteris i el procediment perquè es puguen posar en funcionament els mencionats programes durant el curs 2012-2013.
1. Programa d'acompanyament escolar.
a) El programa d'acompanyament escolar es desenrotllarà en centres públics i privats concertats d'educació primària i d'educació secundària obligatòria. Tindrà com a finalitat ampliar les possibilitats educatives de l'entorn i la participació de les famílies, facilitar la millora dels aprenentatges i l'èxit escolar de l'alumnat, així com propiciar la seua integració escolar i la cohesió social.
b) Podrà participar en este programa l'alumnat del segon i tercer cicle d'educació primària, així com l'alumnat d'educació secundària obligatòria:
- En desavantatge des del punt de vista educatiu.
- Amb dificultats en l'aprenentatge, sobretot, en les àrees instrumentals.
- Amb hàbits de treball insuficients.
- Les famílies del qual no poden prestar-li un suport suficient en l'activitat escolar, però que adquirixen el compromís explícit de col·laborar amb el centre i garantir l'assistència al programa.
c) El programa, per a completar el treball escolar, es proposa els següents objectius:
- Oferir una guia i una orientació personalitzada a l'alumnat després del seu horari lectiu.
- Ajudar-lo a desenrotllar actituds i hàbits d'organització del temps, a tindre constància en el treball i a aplicar estratègies d'aprenentatge.
- Fomentar l'hàbit lector i millorar l'adquisició de coneixements i destreses en les àrees instrumentals.
- Potenciar la seua autoestima per a facilitar-li la integració escolar i augmentar les seues expectatives.
d) La direcció, d'acord amb els criteris establits pel claustre i amb les característiques del centre, organitzarà de 2 a 4 grups, d'almenys 8 alumnes per grup, del perfil descrit, que seran proposats pel professorat i comptaran amb el compromís de les seues famílies.
e) Estos grups treballaran fora de l'horari lectiu, preferentment de manera simultània, dos dies a la setmana durant dos hores diàries; o bé, quatre dies a la setmana durant una hora diària.
f) La direcció, d'acord amb els criteris pedagògics establits pel claustre, designarà el professorat del programa, preferentment amb destí definitiu en el centre. En esta designació es tindrà en compte l'experiència prèvia en l'atenció a alumnat amb dificultats.
g) Durant l'horari assignat al programa, l'alumnat no sols realitzarà activitats relacionades amb l'àmbit acadèmic, sinó que convé que participe també en activitats extraescolars, organitzades, si és el cas, en col·laboració amb l'ajuntament, les associacions de mares i pares o altres entitats de l'entorn. Pot resultar motivadora per a l'alumnat la presència en estes activitats de monitors amb una experiència pròxima a ells.
2. Programa de suport i reforç.
a) El programa de suport i reforç es desenrotllarà en centres públics d'educació secundària que escolaritzen una proporció important d'alumnat en condició de desavantatge educatiu associat a l'entorn, amb dificultats generalitzades en l'aprenentatge; alumnat per al que les altres mesures d'atenció a la diversitat que aplica l'institut no han resultat adequades.
b) Este programa tindrà com a finalitat impulsar nous procediments d'organització i funcionament, així com noves estratègies d'ensenyança i aprenentatge, que permeten a l'institut afrontar la situació educativa difícil de l'alumnat i millorar les seues expectatives escolars.
c) Per això, són objectius del programa:
- Impulsar un replantejament global de l'organització i el funcionament de l'institut, que incloga la revisió, almenys, dels àmbits següents: l'atenció directa a l'alumnat, la intervenció amb les famílies i la relació amb l'entorn.
- Potenciar mesures de suport en els tres àmbits mencionats anteriorment per a millorar les expectatives escolars de l'alumnat.
- Complementar les mesures i els recursos de compensació educativa del centre per a propiciar una educació de qualitat per a tots.
d) Per a dur a terme el programa, l'equip directiu, a proposta del claustre, seleccionarà línies d'actuació d'entre les que figuren en l'annex IV d'esta resolució:
- Del bloc «Atenció directa a l'alumnat», se seleccionarà almenys dos de les actuacions.
- Del bloc «Intervenció amb les famílies», se seleccionarà almenys una de les actuacions.
- Del bloc «Relació amb l'entorn», se seleccionarà almenys una de les actuacions.
e) La direcció, d'acord amb els criteris pedagògics establits pel claustre, designarà al professorat del programa, preferentment amb destí definitiu en el centre. En esta designació es tindrà en compte l'experiència prèvia en l'atenció a l'alumnat amb dificultats.
3. Integració del programa en les mesures de compensació educativa desenrotllades en el centre.
a) El programa d'acompanyament escolar i el programa de suport i reforç formen part de les actuacions de compensació educativa del centre i, com a tals, s'incorporaran als seus documents de planificació junt amb les altres mesures d'atenció a la diversitat. Per tant, s'integraran en el funcionament del centre i comptaran amb la col·laboració del professorat, de l'equip directiu i de tota la comunitat educativa.
b) Un membre de l'equip directiu coordinarà el funcionament del programa que s'autoritze.
4. Sol·licitud.
a) Podran sol·licitar el programa d'acompanyament escolar els centres públics i privats concertats que compten amb un nombre suficient d'alumnat amb les característiques descrites en el punt 1.b, d'este apartat, de manera que es puguen organitzar els grups descrits en el punt 1.d del mateix. Per a això, s'utilitzarà el model que figura en l'annex III.
b) Podran sol·licitar el programa de suport i reforç els centres públics d'educació secundària que tinguen la consideració de CAES o que demanen també l'autorització per al curs 2012-2013 de mesures o programes de compensació educativa, sempre que reunisquen els requisits descrits en el punt 2.a, d'este apartat. Per a això, utilitzaran el model que figura en l'annex IV.
c) La sol·licitud tindrà en compte el programa o les mesures de compensació educativa prèviament sol·licitades pel centre, si és el cas, amb la finalitat de no duplicar actuacions i de realitzar-les de forma coordinada. Així mateix, amb la finalitat d'avaluar els nous procediments d'organització i funcionament en el centre, les noves estratègies d'ensenyança i aprenentatge, i la resta d'actuacions realitzades en l'àmbit del programa, i la seua incidència en l'increment de l'èxit escolar de l'alumnat, el centre sol·licitant del programa d'acompanyament escolar o del programa de suport i reforç es comprometrà a subscriure un contracte-programa entre el centre docent i l'administració educativa en els termes que s'indiquen en la convocatòria publicada a este efecte.
d) La sol·licitud comptarà amb l'aprovació del claustre i del consell escolar del centre i es presentarà en la corresponent direcció territorial d'Educació, Formació i Treball fins al 7 de maig de 2012.
e) Els centres privats concertats hauran d'emplenar l'annex I-C i remetre'l al Servici d'Ordenació Acadèmica de la Conselleria d'Educació, Formació i Ocupació.
5. Autorització i seguiment.
a) La Direcció General d'Ordenació i Centres Docents autoritzarà el funcionament d'un programa d'acompanyament escolar o de suport i reforç.
b) Per a això, la direcció territorial d'Educació, Formació i Treball corresponent, vist l'informe de la inspecció educativa, remetrà a la Direcció General d'Ordenació i Centres Docents una proposta prioritzada, tenint en compte, a més dels criteris ja indicats:
- Les característiques del centre i del seu alumnat.
- La valoració obtinguda per la sol·licitud prèvia del programa o de mesures de compensació educativa, si és el cas.
- L'adequació entre les actuacions proposades i els objectius del programa sol·licitat.
- La implicació en el desenrotllament del programa sol·licitat manifestada pel professorat del centre i per les associacions o institucions que col·laboren amb ell.
- En el cas del programa d'acompanyament escolar, es donarà preferència als centres que tinguen la consideració de CAES o que hagen demanat l'autorització per al curs 2012-2013, de mesures o programes de compensació educativa.
- En el cas del programa de suport i reforç en els instituts d'educació secundària, els centres que el sol·liciten inclouran en el seu projecte la línia d'actuació 3.1 (acompanyament escolar), dins del bloc 3 (relació amb l'entorn).
c) Els centres que han participat per primera vegada en els programes de suport i reforç durant el curs 2011-2012, podran sol·licitar autorització per a continuar amb el mateix programa durant el curs 2012-2013, excepte renúncia expressa raonada o informe desfavorable. Per a això, remetran el model de sol·licitud que s'arreplega en els annexos III i IV, a la corresponent direcció territorial, marcant en la casella on s'indica «continuïtat».
d) En el cas que un centre sol·licite la continuïtat d'un dels programes i la inspecció educativa emeta un informe de seguiment desfavorable dels mateixos, el centre es comprometrà a realitzar les modificacions necessàries per a la seua continuïtat amb caràcter previ a la seua autorització definitiva.
e) Els centres que van començar la seua participació en el programa de suport i reforç en el curs 2009-2010, i que, per tant, finalitzen la seua participació en el present curs escolar, podran sol·licitar el programa d'acompanyament escolar previst en el punt 1 d'este apartat. Excepcionalment, es podrà autoritzar la continuïtat extraordinària per un curs més, i per única vegada, en el programa de suport i reforç. Esta autorització extraordinària haurà de comptar amb l'informe favorable de la inspecció educativa.
f) Els centres realitzaran el seguiment i presentaran del 15 al 29 de juny de 2013, ambdós inclosos, una memòria final del programa d'acord amb l'annex que apareixerà publicat en la resolució d'esta convocatòria. A més, tindran el compromís de col·laborar i participar en les avaluacions externes que es realitzen.
Quart
La inspecció educativa realitzarà el seguiment de tots els programes i dels centres educatius amb la col·laboració de la Direcció General d'Ordenació i Centres Docents.
València, 2 d'abril de 2012.- El director general d'Ordenació i Centres Docents: Jorge Cabo Martínez.